آمریکا کؤرفزده یارانمیش گرگینلیگی فورصت بیلرک، اونلاردان مختلیف یوللارلا پول قوپارماغا چالیشیر.
آخار. آذ خبر وئریر کی، بو ادعا ایله تورکییهنین «یئنی شفق» قزئتی چیخیش ائدیب.
قزئتده یاییملانان مقالهده ادعا ائدیلیر کی، قطرله عرب اؤلکهلری آراسینداکی بحرانی فورصت بیلن واشینگتن بو اؤلکهلره میلیاردلارلا دوللار دیرینده سلاح و اینوستیسییالار تکلیف ائدیر.آمریکا نین قطره ۳۵ عدد ف-۱۵ قیریجیسی داخیل اولماقلا، ۱۲ میلیارد دوللارلیق سلاح ساتماسی دا بو سیاستین باریز نومونهسیدیر.
آمریکا پرزیدنتی دونالد ترامپین سعودییه عربیستانی ایله ایمضالادیغی ۳۵۰ میلیارد دوللار دیرینده راضیلاشمانین ۱۱۰ میلیاردی بیر ایل، گئریسی ایسه ۱۰ ایل مدتینه رئاللاشاجاق. سندلره گؤره، کؤرفز اؤلکهلری سون بئش ایلده ان چوخ سلاح ایدخال ائدن اؤلکهلر آراسیندادیر.
قید ائدک کی، آمریکادا پرزیدنت سئچکیلری عرفهسینده دونالد ترامپین «بورجوموزو کؤرفز اؤلکهلری اؤدیهجک. اونلار بیزسیز مؤوجود اولا بیلمزلر» دئمهسی گوندهمه چئوریلمیشدی.
azb_Arab azb_Arab azb_Arab azb_Arab azb_Arab